Breogán Riobóo

Alexo Breogán Riobóo Lois, nado na Gándara (Narón) o 28 de xullo de 1986, é un traballador social, profesor universitario e político galego vinculado ao pensamento nacionalista. Foi o primeiro Secretario Xeral de Podemos Galicia, cargo que conseguiu logo dunhas eleccións primarias nas que encabezaba a candidatura "Claro Que Podemos Galicia". 

Traxectoria académica
O inicio da súa traxectoria académica pasou polo Colexio San Rosendo e o CEIP San Xoán de Filgueira. Fixo a Educación Secundaria Obrigatoria, con mención bilingüe francés-castelán, e o Bacharelato Científico-Técnico no IES Sofía Casanova de Ferrol. 

Iniciou os estudos de Ciencias Empresariais na Universidade de Santiago de Compostela (campus de Lugo) e non finalizou a carreira ao comezar a traballar a tempo completo de xeito continuado. No ano 2016 retoma a súa traxectoria académica, iniciando o Grao en Traballo Social pola Universidade de Vigo, no campus de Ourense, obtendo diferentes premios e distincións académicas da Xunta de Galicia polas súas cualificacións no curso 2017/2018, no curso 2018/2019, así como o premio de fin de grao para o alumnado que rematara os seus estudos no ano 2020. Tamén obtivo ó premio de fin de grao da propia Universidade de Vigo.

Posteriormente, realizou o mestrado de formación do profesorado na UNED pola especialidade de intervención sociocomunitaria no curso 2020/2021, antes de iniciar o doutoramento na Universidade de Vigo en outubro de 2021. O 1 de decembro dese ano incorpórase como investigador predoutoral na Facultade de Educación e Traballo Social tras conseguir un contrato FPU (ref. FPU20/06120) do Ministerio de Universidades. O 4 de decembro de 2024 defende a súa tese de doutoramento titulada El Trabajo Social como posibilitador de la vida independiente. Asistencia personal en España con una mirada a los derechos de la infancia obtenendo unha cualificación de sobresaínte cum laude e a mención internacional.

 Traxectoria social e política 
Comezou a súa actividade política aos 16 anos como militante de Galiza Nova logo da catástrofe do Prestige, no ano 2002. Foi membro dos Comités Abertos de Faculdade na Escola Universitaria de Estudos Empresariais da Universidade da Coruña, onde formou parte do Claustro Universitario. Participou da refundición dos CAF nos Comités, logo da unión cos Comités Abertos de Escola. 

No 2007 causou baixa de Galiza Nova por diferenzas coa dirección local do Bloque Nacionalista Galego de Ferrol, quedando á marxe da actividade política e mantendo a súa involucración a nivel estudantil. Posteriormente, e logo da marcha de 165 membros dos Comités"Escisión dos Comités crea Liga Estudantil Galega" , artigo en Galicia Hoxe, 30 de marzo de 2011., colaborou na constitución da Liga Estudantil Galega.

Entre o 2011 e o 2015, mentres traballaba como teleoperador, foi delegado sindical e membro do Comité de Empresa de Teleperformance A Coruña pola Confederación Intersindical Galega. 

No ano 2012 retomou o contacto coa política trala aparición da Alternativa Galega de Esquerda, formando parte da Coordinadora Local de ANOVA-Irmandade Nacionalista na cidade da Coruña. Dimite de dito órgano meses antes das eleccións ao Parlamento Europeo de 2014. Pasadas estas eleccións toma contacto co Círculo de Podemos A Coruña, representándoo como un dos seus portavoces nos medios de comunicación. O 14 de febreiro de 2015, logo do proceso de primarias de Podemos, foi escollido Secretario Xeral de Podemos Galicia por unha ampla maioría e recibindo máis de 1.800 votos. Tras diferenzas coa dirección estatal de Podemos, entre outros aspectos, respecto á plurinacionalidade do Estado, é cesado do seu cargo en marzo de 2016 para celebrar unhas novas eleccións primarias.

Mentres cursa o Grao en Traballo Social na Universidade de Vigo é representante do estudantado no Consello de Departamento de Análise e intervención psicosocioeducativa, na Xunta de Facultade, na Xunta de Titulación, dende a que impulsa o cambio de nome do centro, e no Claustro Universitario. 

Na actualidade, é novamente membro do Claustro Universitario da Universidade de Vigo en representación da Asociación do Persoal Investigador da UVigo, entidade da que é o seu secretario e membro fundador. Ademais, é membro da Comisión de Estudos Propios e do Comité de Ética da Investigación (CETIC) da propia universidade.

Agora é profesor de Traballo Social na Escola Universitaria de Traballo Social adscrita a USC.

 Notas 

Categoría:Políticos de Podemos Galicia
Categoría:Nados en Narón
Categoría:Nados en 1986
Categoría:Profesores da Universidade de Vigo